Statsråd og seksbarnsmor enig med Harald Eia: – Foreldre må senke kravene til seg selv
Kjersti Toppe ber foreldre slappe mer av. Og deler sine beste tips til slitne småbarnsforeldre.  Det kan virke som Harald Eia fikk halvparten av landets småbarnsforeldre mot seg da han forrige uke gikk ut og sa at «det er ikke noe slitsomt å ha barn».  Den for noen provoserende setningen ble sagt i hans egen podkast, i en diskusjon om de nye fruktbarhetstallene. I 2023 var tallet på rekordlave 1,4 barn pr. kvinne.  Er det for slitsomt å ha barn? Hvorfor vil vi ikke få flere barn? Hva skal regjeringen gjøre for at vi skal få flere barn?  Aftenposten måtte ta turen til landets øverste myndighet når det kommer til barn og fødsler. Vi møter barne- og familieminister Kjersti Toppe. Hun har selv bidratt over gjennomsnittet til fødselsraten med seks barn, som hun fikk over tolv år. Den yngste er nå blitt 19 år.  – Jeg er enig med Eia. Samfunnsdebatten har gått veldig mye ut på de negative sidene ved å få barn. Hun sier det er uheldig, fordi folk kan få et skjevt bilde av hvordan det er å få barn. Hun deler et supertips til alle foreldre. Men først må vi snakke litt om foreldrenes rolle. Toppe til foreldre: Senk standarden og slapp av! Et sentralt problem er forventningene og standarden som foreldre setter for seg selv, mener Toppe.  Hun kommer med et eksempel på et råd hun leste: At foreldre kan legge frem antrekkene som barna skal ha gjennom uken på søndager.  – Jeg tenkte dette er jo galskap! For det første bruker de ordet «antrekk» om hva barn har på seg i barnehagen. Det viser jo at standarden er for høy. Du skal jo bare være glad om du får ungen til å gå med klær!  Toppe er tydelig på foreldre legger for mange lag med unødvendig arbeid på toppen av det viktigste: nemlig å være der for barnet og gi trygghet.  – Foreldre må prøve å slappe litt av.  Hun erkjenner at det ligger et kollektivt press for foreldre som er stort, spesielt med sosiale medier.  Og at det kan være slitsomt for foreldre som står i vanskelige livssituasjoner med dårlig økonomi og sykdom.  – Alle andre må kanskje skjerpe seg? – Ja, de kan ... jeg lovte egentlig rådgiveren min å ikke si det, sier Toppe med en høy latter.  – Nei, jeg kan ikke si det. Men foreldre må ha selvtillit på at man er en god forelder selv om man ikke er med på alt.  To år i heltidsjobb som mor Toppe har stor forståelse for de som synes det er vanskelig å kombinere heltidsjobb og det å være forelder. Selv sluttet hun i jobben som lege for å være hjemme med barna da hennes femte barn ble født.  Hun er kritisk til fordømmelsen folk som tar seg av barn i hjemmet kan bli møtt med.  Selv har hun opplevd å bli dømt fra to ytterpunkter som mor: Først for å slutte som lege og bli «hjemmeværende». – Det er et ord jeg hater, for jeg har aldri jobbet så mye som da. Min viktigste jobb.  Så da hun steg i gradene i politikken i hjembyen Bergen. Og kom inn på Stortinget.  – Da fikk jeg den omvendte kritikken, som jeg tror ingen menn får. I det første intervjuet ble jeg konfrontert med at jeg skulle reise til Oslo og la unge og mann gå for lut og kaldt vann. Men det gikk bra med både unger og mann. Og Toppe har lært seg å skille mellom det vesentlige og det uvesentlige.  – Vi har hatt et litt mer rotete hus enn de fleste, sier hun med en trillende latter.  Har ikke politikk for unge uten barn Synkende fødselstall er en bekymring for regjeringen.  – Vi kan ikke pålegge noen å få barn. Det er et veldig personlig valg og det skal det alltid være.  Toppe mener likevel politikken kan gjøre det mer attraktivt og senke tersklene for å få barn.  – Det virker som det er en trend for mange å få barn sent og ikke få så mange barn. Der tror jeg kanskje influenserne har større innflytelse enn oss politikere.  Hun tror regjeringen har litt å gå på når det kommer til ordninger til unge par som vurderer å få barn.  – Det er jo alltid et økonomisk tapsprosjekt å ha barn. Men du får masse annet igjen som ikke kan måles i kroner og øre.  Hold styr på vaskerommet! Nå har du kanskje som småbarnsforelder brukt verdifull tid på å lese helt ned hit for å få Toppes beste tips. Her er belønningen: – Hold styr på vaskerommet, det er det eneste som betyr noe! Du må ha kontroll på rene klær og skitne klær. Slik at du har klær å gå med om morgenen. Og glem antrekk, da lager du bare trøbbel for deg selv.  Og mens vi er inne på klær og barn, så kommer hun med et bonus-tips: – Slutt å tro at du kan kle på unger klær. Når barnet er blitt så stort at det begynner å gå, kan det kle på seg selv – og så bare lar du dem gå med det de tar på seg. 
Barne- og familieminister Kjersti Toppe mener forventningene som foreldre setter for seg selv er for høye.  Toppe anbefaler foreldre å senke standarden og slappe av. Hun erkjenner at det er et kollektivt press på foreldre, spesielt grunnet sosiale medier. Hun mener at politikken kan gjøre det mer attraktivt og senke tersklene for å få barn. 